Augurios a munsegnore Angelinu Prammas

Mentres cun sentimentu cristianu
aso s'aneddu e l’istringo sa dresta,
cheria incoronàreli sa testa
de laru e de ozastru paesanu

chi mai at profanadu niuna manu
sa virgine, illibbada sida onesta;
bellesa, poesia, paghe e festa
tramandan da su pampinu silvanu.

Cun custos rampos de nobbile sida,
fiza 'e su saltu nostru aspru e rude,
simbulu 'e puresa e de vertude,

l'auguramos chent'annos de vida
po esser apostolica guida
a nos ghiare a s'eterna salude.

 Su dóighi 'e Triulas 1964